Ġunju 12, 2020 Il-Gwida Michelin, magħrufa għall-għajn ta' eċċellenza li tfittex l-aħjar togħmiet fil-kċejjen tar-ristoranti mad-dinja, ippremjat għall-ewwel darba ristoranti Maltin. Imwaqqfa fil-bidu tas-seklu l-ieħor il-Gwida Michelin ippubblikat ukoll gwida dwar ir-ristoranti f'Malta u Għawdex. L-esperjenza kulinarja f'Malta issa telgħet tarġa oħra b'ristoranti Maltin jiġu ppremjati b'ċertifikazzjoni internazzjonali ta' eċċellenza – il-Malta Michelin Guide. Il-Ministru għat-Turiżmu Julia Farrugia Portelli qalet din hija opportunità għall-industrija tat-turiżmu li turi lill-kċina u l-ifjen prodotti Maltin. "Din hija l-ewwel darba li l-Gvern Malti investa f'dal-proġett il-Michelin Star Award li qed jgħolli l-livell tal-esperjenza kulinarja li turist jagħmel f'pajjiżna. B'kollox kellna tliet ristoranti li ntgħażlu b'mod indipendenti minn tim ta' investigaturi li ġew jieklu u għamlu esperjenza f'diversi ristoranti f'Malta u Għawdex u ddentifikaw dawn it-tliet ristoranti li ngħataw it-titlu. It-tliet ristoranti rebbieħa tal-premju Michelin huma De Mondion fl-Imdina u żewġ ristoranti fil-Belt – Noni u Under Grain. Il-Ministru Farrugia Portelli żaret it-tliet ristoranti li biex ingħataw il-premju Michelin iddistingwew ruħhom fil-kwalità, it-teknika, il-personalità tal-kok, kif ukoll il-valur tal-ikel u l-konsistenza. L-ewwel gwida ta' Michelin għal Malta ġiet ippubblikat iktar kmieni din is-sena u fiha ħarsa lejn ir-ristoranti u l-firxa sħiħa ta' stili u l-ħiliet kulinari li jinsabu fil-gżejjer Maltin. Iċ-Chairman tal-Awtorità Maltija għat-Turiżmu Gavin Gulia qal li t-tliet ristoranti li ngħataw il-premju Michelin jirrapreżentaw l-avvanżi miksuba mix-xena gastronomika lokali f'dawn l-aħħar snin. Qal li wara r-rilaxx tar-restrizzjonijiet tal-COVID, ir-reazzjoni hija waħda pożittiva u jidher ċar li n-nies huma ħerqana jirritornaw fuq il-mejda tal-ikel flimkien mal-familja u l-ħbieb.